**Interná smernica o príchode a odchode detí z ŠKD pri ZŠ v Záhorskej Vsi**

**Článok 1**

**Úvodné ustanovenie**

Riaditeľka Základnej školy, Hlavná 31, 900 65 Záhorská Ves vydáva v súlade     so Zákonom č. 245/ 2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov a na základe vyhlášky č. 306/ 2009 Z. z. o školskom klube detí Internú smernicu o príchode a odchode detí z ŠKD.

**Článok 2**

**Príchod a odchod detí z ŠKD**

1. Zákonný zástupca dieťaťa písomne informuje, ktorým osobám dieťa možno vydať, nie na základe telefonátu.
2. Rozsah dennej dochádzky dieťaťa prihláseného na dochádzku do ŠKD, spôsob a čas odchodu domov, prípadne záujmovú činnosť mimo ŠKD, uvedie zákonný zástupca na zápisnom lístku. Je to uvedené aj v osobnom spise dieťaťa.
3. Všetky zmeny o čase a spôsobe odchodu dieťaťa uvedie zákonný zástupca písomne, na základe čoho je zmena zaznamenaná aj v osobnom spise dieťaťa.
4. Dieťa možno v priebehu školského roka prihlásiť aj odhlásiť z ŠKD 3 dni pred ukončením mesiaca a  to písomne. Formou žiadosti o prihlásenie a odhlásenie, ktorú poskytne vychovávateľ.
5. Dieťa nemôže svojvoľne opustiť ŠKD.
6. Deti prichádzajú do ŠKD od 6. 45 h. Vychovávateľ je zodpovedný za deti  po prevzatí od rodičov.
7. O 7.40 h vychovávateľ odvádza deti z ŠKD do tried, kde čaká na dozor konajúceho pedagóga.
8. Po vyučovaní, zabezpečuje prechod detí do ŠKD učiteľ, ktorý mal poslednú vyučovaciu hodinu.
9. Vychovávateľ nie je zodpovedný po vyučovaní za deti, ktoré nenavštevujú ŠKD.
10. Vychovávateľ nezodpovedá za deti, ktoré navštevujú ZUŠ. Za presun detí je zodpovedný rodič.
11. Za presun detí na krúžok a z krúžku v rámci školy je zodpovedný učiteľ daného krúžku.
12. Deti, ktoré chodia do ŠKD, sa presúvajú do jedálne a z jedálne pod vedením vychovávateľa, učiteľa disciplinovane a organizovane. Deti, ktoré majú viac hodín, odvedie po vyučovaní do jedálne učiteľ z poslednej vyučovacej hodiny, v jedálni za deti zodpovedá dozor konajúci pedagóg, ktorý ich privádza aj do ŠKD.
13. Za presun detí z ŠKD na školský dvor, do dolnej triedy zodpovedá vychovávateľ .
14. Pri vychádzke, výlete alebo inom podujatí organizovanom ŠKD mimo areálu školy zodpovedá za dieťa vychovávateľ .
15. Deti odchádzajú domov do 16.30 h. Po prevzatí dieťaťa rodičom vychovávateľ za dieťa nezodpovedá.

**Článok 3**

**Záverečné ustanovenie**

1. S Internou smernicou o príchode a odchode detí z ŠKD pri ZŠ v Záhorskej Vsi musia byť oboznámení všetci pedagogickí a odborní zamestnanci.
2. Zmeny a doplnenia tejto internej smernice prerokúva a navrhuje riaditeľovi školy na schválenie pedagogická rada.
3. Interná smernica bola prerokovaná pedagogickou radou školy a schválená riaditeľkou školy dňa: 24.8.2017
4. Táto interná smernica je zverejnená v riaditeľni školy, v zborovni školy a na web stránke školy.

Interná smernica nadobudla účinnosť dňa: 4.9.2017

Riaditeľka školy